Meta għad fadal inqas minn 48 siegħa biex tibda l-kompetizzjoni tat-Tazza tad-Dinja, il-President Dilma Rousseff tal-Brażil iddefendiet in-nefqa ta’ aktar minn 11-il biljun dollaru Amerikan fl-infrastruttura, wegħdet li tikkastiga lil dawk kollha ħatja ta’ korruzzjoni u ħeġġet lill-kompatrijotti tagħha biex jagħtu merħba kbira lil dawk kollha li se jmorru għal-logħob. Wara sena ta’ protesti, Rousseff qalet f’diskors fuq it-televiżjoni li l-investiment li sar fl-istadia, l-ajruporti u proġetti oħra infratsrutturali se joffru benefiċċji lill-pajjiż u mhux se jitilqu meta t-turisti jmorru lura lejn djarhom meta jispiċċa t-tournament f’Lulju. Hija qalet lid-dinja li l-Brażil huwa lest għat-Tazza tad-Dinja “kemm fl-istadium kif ukoll barra”. L-aġenzija umanitarja Oxfam għamlet hi ukoll il-kompetizzjoni tat-Tazza tad-Dinja tagħha – din id-darba biex turi id-differenza bejn is-sinjuri u l-foqra fil-pajjiżi li qed jieħdu sehem fil-Brazil. Ir-rebbieħ ta’ dik li sejħet “it-Tazza tad-Dinja ta’ l-Inugwaljanza” huwa l-Belġju għax id-differenza bejn iż-żewġ gruppi hija l-iżgħar. Il-Brażil, fejn l-inugwaljanza hija kbira, anqas biss jikkwalifika għal ma’ l-aħħar 16. Sadanittant, il-kapijiet tal-għaqdiet tal-football Ewropej qed iħeġġu lill-president tal-FIFA Sepp Blatter biex is-sena d-dieħla ma jerġax joffri lilu nnifsu bħala kandidat għall-ogħla ħatra fl-assoċjazjoni għax l-allegazzjonijiet ta’ korruzzjoni għamlu ħafna ħsara lill-football. It-talba saret wara li jum qabel, Blatter qal li allegazzjonijiet tal-istampa Ingliża dwar korruzzjoni mill-Qatar, biex ħadu l-kompetizzjoni tat-Tazza tad-Dinja fl-2022, huma frott tar-razziżmu.